Antigua dan Barbuda

Antigua dan Barbuda () adalah sebuah kepulauan yang terletak di timur Laut Caribbean. Kepulauan ini adalah sebahagian gagasan Lesser Antilles dengan pulau Guadeloupe di selatan, Montserrat di barat-daya, Saint Kitts dan Nevis di sebelah barat dan Saint Barthélemy di barat-laut.

Penamaan 
Dalam bahasa Sepanyol, Antigua dan Barbuda masing-masing bererti "purba" dan "berjanggut". Pulau Antigua pada awalnya dipanggil Wadadli oleh orang Arawak dan masih dikenali dengan nama itu sehingga kini oleh orang tempatan; orang Carib mungkin menamakan Barbuda sebagai Wa'omoni. Christopher Columbus, ketika berlayar pada 1493 mungkin menamakannya Santa Maria la Antigua, setelah suatu ikon di Katedral Seville, Sepanyol. "Janggut" bagi Barbuda mungkin merujuk kepada penduduk lelaki di pulau itu atau pohon ara berjanggut yang ada di sana.

Sejarah 

Pulau Antigua pertama kali dihuni oleh pemburu-pengumpul kuno Amerindian yang dikenali sebagai Ciboney. Kemudian, bangsa Indian pra-Columbus menghuni pulau Antigua dan Barbuda pada 2400 SM. Kemudian suku Indian Arawak dan Karib mendiami pulau-pulau ini. Penjelajahan awal dilakukan oleh golongan Sepanyol dan Perancis sebelum digantikan oleh British yang membentuk koloni pada 1667 dengan memindahkan golongan Katolik Ireland ke Antigua. Perhambaan yang diamalkan untuk menjalankan tanaman gula di Antigua dihapuskan pada 1834.

Zaman berdaulat 
Negara ini menjadi merdeka di bawah Komanwel pada 1 November 1981, dan Vere Bird menjadi Perdana Menteri pertama dengan partinya, Parti Buruh Antigua (ALP). Dalam dua dekad pertama kemerdekaan, perihal politik dikuasai oleh keluarga Bird dan ALP dengan Vere Bird memerintah dari 1981 hingga 1994, diikuti oleh anaknya Lester Bird dari 1994 hingga 2004. Meskipun di bawah kestabilan politik dan berlaku kemajuan sektor pelancongan negara, kerajaan Bird sering dituduh dengan isu rasuah, kronisme dan penyelewengan wang. Vere Bird Jr., anak sulung, terpaksa meninggalkan kabinet pada 1990 berikutan skandal penyeludupan senjata Israel kepada pengedar dadah Colombia. Seorang lagi anak lelakinya, Ivor Bird, telah disabitkan dengan penjualan kokain pada 1995.

Penguasaan ALP dalam politik negara berakhir ketika pilihan raya umum Antigua 2004 yang dimenangi oleh Parti Progresif Bersatu (UPP) yang diketuai Baldwin Spencer. Walaupun begitu, UPP kalah dalam pilihan raya pada 2014, dan ALP kembali berkuasa di bawah pemerintahan Gaston Browne.

Geografi 

Negara ini terdiri daripada sejumlah pulau dengan Antigua ialah pulau terbesar dan paling banyak dihuni. Barbuda yang berada tepat di utara Antigua ialah pulau utama lainnya. Kepulauan ini memiliki iklim panas tropika dengan suhu tetap sepanjang tahun. Redonda – diduduki pada 1860-an saat mineral fosfat ditemui dan tidak lagi dihuni sejak 1930 juga milik Antigua dan Barbuda.

Sebagian besar pulau-pulau ini adalah rata, dengan titik tertingginya ialah Boggy Peak pada 402 meter. Bandar-bandar utama negara termasuk ibu kota St. John's (Antigua) dan Codrington di Barbuda.

Rujukan

Pautan luar 

 Antigua and Barbuda, Perpustakaan Kongres Amerika
 Antigua and Barbuda. The World Factbook. CIA.
 Antigua and Barbuda from UCB Libraries GovPubs

Negara dan wilayah berbahasa Inggeris
Demokrasi liberal
Bekas jajahan British